Diari Oficial de la Generalitat Valenciana


Sumari del DOGV 2243, del 12-04-1994 (1994/831094)

ORDRE de 29 de març de 1994, de la Conselleria d'Educació i Ciència, per la qual es convoquen les proves per mitja de les quals els funcionaris de carrera del cos de mestres puguen adquirir l'habilitació per a l'exercici de noves especialitats, dins el mateix cos.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/29/(1)/dof/vci/html**

### Dades del document

Número de DOGV
:   2243

Data del DOGV
:   12-04-1994

Secció del DOGV
:   DISPOSICIONS GENERALS

Número del document
:   1994/831094


Data del document
:   29-03-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 29 de març de 1994, de la Conselleria d'Educació i Ciència, per la qual es convoquen les proves per mitjà de les quals els funcionaris de carrera del cos de mestres puguen adquirir l'habilitació per a l'exercici de noves especialitats, dins el mateix cos. [94/2188]  
El títol III del Reial Decret 850/1993 de 4 de juny pel qual es regula l'ingrés i l'adquisició d'especialitats en els cossos de funcionaris docents a què es refereix la Llei Orgànica 1/1990 de 3 d'octubre, d'Ordenació General del Sistema Educatiu, estableix el procediment per mitjà del qual els funcionaris de carrera dels cossos esmentats puguen adquirir especialitats noves en el mateix cos a què pertanyen.   
Els profunds canvis que el desenvolupament i l'aplicació de la LOGSE produeixen en els ensenyaments que han de cursar els estudiants, i els nous continguts dels programes curriculars que aquests comporten aconsellen d'iniciar el procés d'adequació del professorat que ha d'ensenyar, per mitjà de l'adquisició d'aquestes especialitats mitjançant proves en les quals es valoren els coneixements de la matèria motiu del concurs previstos en els nous temaris publicats per l'Ordre 9 de setembre de 1993 (BOE de 21 de setembre).  
L'obtenció, per part dels funcionaris de carrera docents, d'una especialitat nova en el cos a què pertanyen permet més mobilitat al funcionari, la qual cosa li facilitarà la participació en el centre en el qual presta serveis, en especialitats diferents d'aquella en què va ingressar per aquelles en què es trobe especialment motivat, i a la incorporació en altres centres per mitjà d'un concurs de trasllats a projectes docents d'especial importància.  
D'acord amb allò que estableix l'article 39 del Reial Decret 850/1993, de 4 de juny, és procedent que aquesta administració educativa realitze les convocatòries per tal que els funcionaris docents puguen adquirir les noves especialitats.  
Conforme a allò previst en la disposició final primera de l'esmentat Reial Decret, aquesta Conselleria d'Educació i Ciència, sense perjudici del que estableix el Reial Decret 895/1989, pel qual es regula la provisió de llocs en centres públics de Preescolar, Educació General Bàsica i Educació Especial, acorda convocar proves per a l'adquisició de noves especialitats en els cossos de mestres d'acord amb les bases següents:  
1. Normes generals  
1.1 Es convoquen proves per a l'adquisició de noves especialitats en el cos de mestres, el número de les quals és el següent:  
- Filologia: Llengua Castellana i Anglés  
- Educació Física  
- Educació Musical  
- Preescolar  
1.2 En aquestes proves s'aplicarà la Llei 1/1990, de 3 d'octubre, d'Ordenació General del sistema Educatiu i el Reial Decret 850/1993, de 4 de juny, pel qual es regula l'ingrés i l'adquisició d'especialitats en el cos de funcionaris docents a què es refereix la Llei 1/1990.   
2. Requisits dels candidats  
2.1 En aquestes proves podran participar els funcionaris de carrera del cos de mestres que depenen de la Generalitat Valenciana.  
En cas dels funcionaris en situació d'excedència voluntària, dels adscrits a llocs de funció inspectora i dels adscrits a places a l'exterior o anàlegs, el requisit de dependència de l'àmbit de la gestió de la Generalitat Valenciana, es referirà a l'últim centre de destinació.  
2.2 Tots el requisits adés esmentats s'hauran de reunir en la data en què finalitze el termini de presentació d'instàncies.   
3. Sol·licituds i pagaments dels drets  
3.1 Les persones que vulguen prendre part en aquestes proves selectives ho hauran de fer constar en la instància, d'acord amb el model que els serà facilitada gratuïtament a les Direccions territorials d'educació de la Generalitat Valenciana.  
En emplenar aquesta sol·licitud caldrà fer constar en l'enquadrament corresponent els codis del cos i l'especialitat per la qual volen participar, que figuren en les bases específiques d'aquesta convocatòria. No es podrà presentar més d'una sol·licitud si no s'opta a més d'una especialitat del cos a què pertany l'aspirant. En aquest cas s'haurà de presentar una sol·licitud per cadascuna de les especialitats per les quals participe.   
3.2 Les sol·licituds es dirigiran al Director General de Personal de la Conselleria d'Educació i Ciència i es presentaran a les direccions territorials d'educació d'Alacant, Castelló o València, o als llocs i en la forma que determina l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
En cas que hom preferesca presentar la sol·licitud en una oficina de Correus, es farà en un sobre obert per tal que la instància siga datada i segellada pel funcionari de Correus abans de ser certificada. Si no es fa així, no es considerarà presentada dins el termini legal.   
Les sol·licituds subscrites pels espanyols a l'estranger es podran cursar, dins el termini assenyalat en l'apartat 3.3 d'aquesta base, per mitjà de les representacions diplomàtiques o consulars espanyoles corresponents, les qual les enviaran tot seguit a l'organisme competent.   
La persona interessada adjuntarà a la sol·licitud el comprovant bancari d'haver realitzat el pagament dels drets d'examen i dues fotocòpies del document nacional d'identitat.  
3.3 El termini de presentació de sol·licituds serà de 20 dies naturals comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV).  
3.4 Els drets d'examen seran, incloent els de formació de l'expedient, de 2.436 pessetes.  
L'import d'aquests drets s'ingressaran en el compte corrent restringit denominat {REF Generalitat Valenciana. Conselleria d'Economia i Hisenda. Compte restringit de col·laboració en la recaptació de tributs, preus públics i sancions}, de les entitats de crèdit col·laboradores que determina l'annex I de l'Ordre de 26 de febrer de 1993 de la Conselleria d'Economia i Hisenda (DOGV del 17.03.93). Les despeses de transferència seran a càrrec de la persona interessada. En la sol·licitud haurà de figurar el segell que acredite el pagament dels drets de l'entitat bancària, i si aquest segell hi manca o l'abonament es realitza fora del termini, s'exclourà l'aspirant de les proves. En cap cas la presentació i el pagament en l'entitat bancària suposarà l'eliminació del tràmit de presentació, en el termini i la forma, de la sol·licitud davant l'òrgan citat en l'apartat 3.2 d'aquesta base.  
3.5 Els errors de fet que es puguen advertir en les sol·licituds es podran rectificar en qualsevol moment, d'ofici o a petició de la persona interessada.  
4. Admissió dels aspirants  
4.1 Acabat el termini de presentació d'instàncies, el director general de Personal dictarà una resolució que declare aprovada la llista provisional d'admesos i exclosos, que s'haurà de publicar en el Diari Oficial de la Generalitat Valenciana. En les llistes han de figurar els cognoms, el nom, el DNI i especialitat per la qual es participa i també, si s'escau, la causa d'exclusió.   
4.2 Els participants exclosos disposaran d'un termini de 10 dies comptadors a partir de l'endemà de la publicació de la resolució, per poder corregir el defecte que haja motivat l'exclusió, d'acord amb allò que disposa l'article 71 de la Llei 30/1992, de 26 de novembre. Les reclamacions es dirigiran a la Direcció General de Personal i es presentaran per qualsevol de les formes previstes en l'apartat 3.2 d'aquesta convocatòria.   
4.3 Les reclamacions presentades seran acceptades o denegades per resolució expressa del director general de Personal, per la qual es declararà aprovada la llista definitiva d'admesos i exclosos, que serà publicada en el Diari Oficial de la Generalitat Valenciana.  
Contra aquesta resolució que, d'acord amb el que es diu en l'article 109, en relació amb la disposició addicional novena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posa fi a la via administrativa, podrà interposar-s'hi un recurs contenciós administratiu davant el Tribunal superior de Justícia de la Comunitat Valenciana, en el termini de dos mesos comptadors a partir de la publicació, després de la comunicació prèvia a l'òrgan que va dictar l'acte impugnat, segons el que disposa l'article 120.3 de la citada Llei 30/1992, de 26 de novembre.  
4.4 Els drets d'exàmens seran reintegrats d'ofici als aspirants que hagen estat exclosos definitivament de la realització de les proves.   
5. Tribunals  
5.1 La valoració dels participants en les proves a què es refereix aquesta convocatòria serà realitzada pels tribunals nomenats amb aquesta finalitat pel Director General de Personal per mitjà de la publicació dels seus membres en el Diari Oficial de la Generalitat Valenciana.  
5.2 Els tribunals estaran compostos per cinc funcionaris de carrera en actiu dels cossos docents o del cos d'inspectors al servei de l'administració educativa.  
La totalitat dels membres dels tribunals ha de tenir una titulació d'un nivell acadèmic d'igual o superior nivell acadèmic que l'exigida per a l'ingrés en el cos de mestres.   
Els tribunals estaran integrats per:  
- Un president designat directament pel director general de Personal.  
- Quatre vocals designats per sorteig públic entre funcionaris de carrera en actiu, del cos de mestres, habilitats en l'especialitat assignada al tribunal i dependents de la Generalitat Valenciana. Podran nomenar-se tants tribunals com es considere necessari.  
Excepcionalment, quan les característiques de l'especialitat així ho aconsellen, el director general de Personal podrà designar directament aquests vocals entre funcionaris dels cossos docents.  
Els tribunals podran proposar la incorporació d'assessors especialistes per a la realització de funcions tècniques de suport, que es limitaran a prestar la seua col·laboració tècnica. El director general de Personal designarà aquests assessors.  
Hi actuarà com a secretari el vocal amb menys antiguitat en el cos, tret que el tribunal acorde una altra cosa.  
Per a cada tribunal es designarà, amb el mateix procediment, un tribunal suplent, tret d'aquells casos en què no siga possible comptar amb membres suficients que reunesquen els requisits exigits en la convocatòria.   
El sorteig públic per a la designació dels vocals es realitzarà a les dependències de la Direcció General de Personal de la Conselleria d'Educació i Ciència a les dotze del migdia del dia 9 de maig.  
5.3 Abstenció  
Els membres dels tribunals s'hauran d'abstenir d'intervenir, i ho notificaran a la Direcció General de Personal, quan hi concórreguen circumstàncies de les previstes en l'article 28 de la Llei 30/1992, o si hagueren realitzat tasques de preparació d'aspirants a aquesta prova.   
Els presidents sol·licitaran dels membres dels tribunals una declaració expressa de no estar en les circumstàncies previstes en el paràgraf anterior.   
5.4 Recusació  
Igualment, els aspirants podran recusar els membres del tribunal quan concórreguen les circumstàncies previstes en aquestes bases.   
5.5 El termini per a manifestar l'abstenció serà de 10 dies naturals comptadors a partir de la publicació en el Diari Oficial de la Generalitat Valenciana del nomenament dels tribunals.  
5.6 Abans de la iniciació de les proves a què fa referència aquesta convocatòria, la Direcció General de Personal publicarà en el Diari Oficial de la Generalitat Valenciana una resolució per la qual es nomenen nous membres de tribunals que hagen de substituir els que n'hagen perdut la condició per alguna de les causes previstes en l'apartat 5.3 d'aquesta base i no puguen ser substituïts pels qui s'hagen designat amb aquesta finalitat.   
5.7 Després de la convocatòria dels presidents i per tal de donar validesa a la constitució de l'òrgan per a celebrar sessions, deliberacions i prendre acords, se constituiran els tribunals amb el president i el secretari o, arribat el cas, amb les persones que els substituesquen i la meitat almenys dels seus membres.  
El director general de Personal autoritzarà la suplència dels presidents dels tribunals, i el president que haja d'actuar, la dels vocals, tenint en compte que haurà de recaure en el vocal suplent respectiu o, si no n'hi ha, en els que el seguesquen, segons l'ordre en què figuren en la disposició que els nomene.  
5.8 Funcions dels tribunals  
Correspon als tribunals:  
Valorar els coneixements científics de l'especialitat per la qual participa el candidat, establir la relació amb el currículum oficial vigent en l'àmbit de la Generalitat Valenciana i valorar els coneixements didàctics de l'aspirant en l'aplicació de l'esmentat currículum a un nivell concret prèviament determinat.  
5.9 El procediment d'actuació dels tribunals s'ajustarà en tot moment a allò que es disposa en la Llei 30/1992, de 26 de novembre.  
5.10 A l'efecte de comunicacions i altres incidències, els tribunals tindran la seu a les direccions territorials d'educació en què actuen.   
5.11 Els tribunals que actuen en aquestes proves tindran dret a les indemnitzacions per raó del servei previstes en el Decret 200/1985 i en l'Ordre de 17 de febrer de 1986, de la Conselleria d'Economia i Hisenda (DOGV de 10 de març) sobre indemnitzacions per raó de servei.  
6. Procediment per a l'adquisició d'una especialitat nova  
6.1 D'acord amb allò que s'estableix en l'article 40 del Reial Decret 850/1993, de 4 de juny, el procediment que se seguirà per a adquirir una nova especialitat serà el de la realització d'una prova.  
6.1.1 Aquesta prova consistirà a exposar de manera oral un tema de l'especialitat a què s'opta, triat pel candidat entre quatre extrets a l'atzar del que componen la part A del temari de l'especialitat aprovat per Ordre de 9 de setembre de 1993 del Ministeri d'Educació i Ciència (BOE de 21 de setembre).   
Aquesta exposició tindrà dues parts: la primera versarà sobre els aspectes científics del tema. En la segona el candidat haurà de fer referència a la relació del tema amb el currículum oficial vigent en l'àmbit de la Generalitat Valenciana i desenvoluparà un aspecte didàctic d'aquell aplicat a un nivell prèviament establert per ell.   
Finalitzada l'exposició, el tribunal podrà realitzar un debat amb el candidat sobre el contingut de la seua intervenció.   
L'exposició i el debat esmentats en el paràgraf anterior tindran una duració màxima, respectivament, d'una hora i de trenta minuts. L'aspirant disposarà, almenys, de dues hores per a preparar-se i podrà utilitzar el material que estime oportú.  
6.1.2 Sense perjudici del que es disposa en l'apartat anterior i per a les especialitats que s'indiquen tot seguit, s'incorporaran a la prova continguts pràctic de la següent manera:  
a) Educació Física: els continguts pràctics de la prova hauran de permetre comprovar la capacitat del candidat per a dissenyar exercicis en relació amb algun dels aspectes següents: educació física de base, expressió i comunicació corporal, entrenament de qualitats físiques i activitats físiques organitzatives.  
El tribunal determinarà la forma en què es concreten els continguts pràctics dels supòsits esmentats.  
b) Educació Musical: en el context del debat el candidat haurà de llegir un fragment rítmic (de setze compassos) i interpretar amb la veu o amb un instrument que ell mateix trie) un fragment musical; en un cas i en l'altre, a partir d'una partitura lliurada pel tribunal al candidat quan aquest es tanque per preparar l'exercici.  
El tribunal determinarà la forma en què es concreten els continguts pràctics des dels esmentats supòsits.  
6.1.3 En l'especialitat de Filologia: Llengua Castellana i Anglès, el debat es realitzarà (totalment o en part) en la llengua de què es tracte.  
6.1.4 A) L'aspecte didàctic del tema triat, a l'exposició oral del qual es refereix el subapartat 6.1.1, podrà adoptar alguna de les orientacions següents, segons les característiques del tema esmentat:  
a) Programació didàctica del tema o elaboració d'una unitat didàctica a partir d'ell.  
b) Descripció de pautes concretes d'actuació amb l'alumne a partir del contingut del tema.  
c) Descripció de les implicacions educatives del tema triat en un projecte de centre i les seues conseqüències en la programació de cicle i aula.   
B) El candidat podrà elegir una o diverses de les possibilitats citades en l'apartat A) i també el cursa que es referesca l'esmentat plantejament didàctic.   
6.1.5 La valoració de la prova serà d'{REF apte} o {REF no apte} i obtindran la nova especialitat només els qui hagen estat qualificats d'apte.   
7. Començament i desenvolupament de les proves  
7.1 Començament: les proves començaran el dia 27 de juny d'enguany i hauran d'haver acabat el dia 29 de juliol.  
Els aspirants seran convocats a l'acte de presentació davant el tribunal per mitjà de la resolució per la qual es declare aprovada la llista definitiva d'admesos i exclosos.  
En aquesta convocatòria s'indicarà la data, l'hora i el lloc de celebració de l'acte de presentació.  
En l'acte de presentació, els tribunals convocaran els aspirants per a la realització dels continguts de caràcter pràctic, si s'escau, i determinaran la data, l'hora i el lloc de realització i les condicions per al seu desenvolupament; o convocaran els aspirants que han d'actuar en primer lloc. Els tribunals hauran de fer públics aquests anuncis al lloc on s'estiguen realitzant els actes de presentació. En tot cas, hauran de transcórrer 48 hores entre la convocatòria i el començament de les proves.   
Els aspirants hauran d'anar proveïts, a l'acte de presentació, del document nacional d'identitat, el passaport o el permís de conduir amb una fotografia del titular.  
Els qui no es presenten a aquest acte quedaran exclosos de la realització de la prova, tret dels casos de força major degudament justificats i apreciats pel tribunal.  
Una vegada començades les actuacions davant el tribunal, els successius anuncis s'hauran de fer públics pel tribunal als llocs on s'estiguen celebrant les proves almenys 48 hores abans que comencen.   
Els aspirants seran convocats en una crida única, i restaran exclosos de la prova els qui no s'hi presenten, tret dels casos de força major justificats com cal i apreciats pel tribunal.   
En qualsevol lloc, els aspirants podran ser requerits pels membres dels tribunals per tal que n'acrediten la identitat.   
Igualment, si els tribunals tenen coneixement que algú dels aspirants no té cap dels requisits exigits per aquesta convocatòria, després de l'audiència a l'interessat, haurà de proposar-ne l'exclusió al director general de Personal i comunicar-li igualment les incorreccions o falsedats formulades per l'aspirant en la sol·licitud d'admissió a les proves, als efectes que pertoquen.   
Contra la resolució d'exclusió de l'aspirant, que, d'acord amb el que figura en l'article 109, en relació amb la disposició addicional novena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posen fi a la via administrativa, podrà interposar-s'hi un recurs contenciós administratiu davant el Tribunal Superior de Justícia de la comunitat Valenciana, en el termini de dos mesos comptadors a partir de la seua publicació, després de la comunicació prèvia a l'òrgan que va dictar l'acte impugnat, segons el que es disposa en l'article 110.3 de l'esmentada Llei 30/1992, de 26 de novembre.  
7.2 Desenvolupament.   
L'ordre d'actuació dels aspirants s'iniciarà alfabèticament pel primer de la lletra {\_F d1}, d'acord amb el que s'estableix en la Resolució de la Secretaria d'Estat per a l'Administració Pública.  
Els tribunals que no tinguen aspirants el primer cognom dels quals comence amb la lletra {\_F d1}, iniciaran l'ordre d'actuació per la lletra primera següent, en ordre alfabètic, de la qual apareguen participants el primer cognom dels quals comence per aquesta lletra.  
8. Qualificació  
La valoració de la prova serà d'{REF apte} o {REF no apte}. En el cas d'aquelles especialitats que incorporen a la prova continguts de caràcter pràctic, fora de l'exposició i del debat previstos hauran de realitzar-la abans del desenvolupament de l'exposició i el debat dels aspirants, sense que la valoració dels continguts en qüestió done lloc a cap qualificació expressa i, per això mateix, haurà de quedar incorporada a la valoració única que s'efectue de la prova. Obtindran la habilitació per exercir la nova especialitat únicament els qui hagen estat qualificats amb {REF apte}.  
9. Finalització del procediment per a obtenir l'habilitació per a l'exercici d'una nova especialitat.  
9.1 Els tribunals, una vegada hagen determinat els aspirants que hagen obtingut l'apte en la valoració de la prova, confeccionaran una llista on figuraran els cognoms i el nom, la qualificació d'apte i el nom de l'especialitat per la qual han participat.  
9.2 Aquestes llistes es faran públiques en els taulons d'anuncis de les direccions territorials d'educació i se n'enviarà un exemplar a l'òrgan convocant amb la resta de la documentació corresponent al desenvolupament de les proves, amb la proposta de l'adquisició d'una nova especialitat.   
9.3 La Direcció General de Personal publicarà en el Diari Oficial de la Generalitat Valenciana la resolució amb les llistes dels aspirants que han obtingut apte en la valoració de la prova i han adquirit l'habilitació per l'exercici d'una nova especialitat.  
9.4 L'adquisició de l'habilitació per a l'exercici d'una nova especialitat no suposa la pèrdua de l'anterior o anteriors que es puguen tenir. Qui haja adquirit més d'una especialitat podrà accedir a places corresponents a qualsevol d'elles per mitjà dels mecanismes establerts per a la provisió de llocs de treball dels funcionaris docents.   
9.6 D'acord amb el que s'estableix en la disposició addicional tercera de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la manca de resolució expressa a les sol·licituds o reclamacions regulades en aquesta ordre tindrà efectes desestimatoris de la sol·licitud o reclamació.  
10. Recursos  
Aquesta convocatòria i els actes administratius que es deriven d'ella i de l'actuació dels tribunals podran ser impugnats en els casos i en la forma establerta en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Igualment, l'administració podrà, arribat el cas, revisar les resolucions dels tribunals d'acord amb allò que es preveu en l'esmentada Llei 30/1992, de 26 de novembre.   
València, 29 de març de 1994  
El conseller d'Educació i Ciència,  
JOAN ROMERO GONZÁLEZ


Còpia Permalink ELI